Napoli insistă pentru Radu Drăguşin şi încearcă să profite de faptul că fundaşul român a fost mai mult rezervă la Tottenham. Fosta campioană a Italiei şi-a manifestat din nou dorinţa de a-l transfera pe fundaşul în vârstă de 22 de ani, transferat de Spurs pentru 30 de milioane de euro.
Chiar agentul lui Radu Drăguşin, Florin Manea, a recunoscut că ia în calcul orice ofertă de la Napoli, în cazul în care tânărul jucător nu va deveni jucător de bază la gruparea din Premier League. Mai mult, The Sun a vehiculat că Drăguşin poate pleca la Napoli pentru 40 de milioane de lire sterline (n.r. 46.6 milioane de euro).
Napoli insistă pentru Radu Drăguşin, iar şefii lui Tottenham au luat decizia finală
Totuşi, spurs-web.com anunţă că conducătorii lui Tottenham au luat hotărârea finală şi nu sunt dispuşi să renunţe la Radu Drăguşin. Aceştia refuză orice sumă de bani pe care ar fi dispuşi să o ofere Napoli.
„Drăgușin va primi mai multe șanse de a juca în sezonul viitor. Mulţi dintre cei de la club cred că s-ar putea să se vadă adevărata valoare a fundașului în campania 2024-25. Tottenham plănuieşte să îl păstreze„, a precizat sursa citată.
Radu Drăguşin a fost titular în numai trei meciuri din Premier League. În total, în 8 apariţii, a adunat 334 de minute. Fundaşul român are o cotă de piaţă de 25 de milioane de euro, potrivit Transfermarkt.
Radu Drăgușin, anunțat titular în Sheffield – Tottenham
Englezii au anunțat că Radu Drăgușin va fi titular în Sheffield – Tottenham, ultimul meci al sezonului pentru echipa antrenată de Ange Postecoglou. Prestația românului din meciul cu Manchester City l-a impresionat pe tehnician, care ar fi luat decizia pentru meciul de duminică.
Publicația HotspurHQ este de părere că Radu Drăgușin a fost ulul dintre cei mai buni jucători de la Tottenham, la meciul cu Manchester City, pierdut de Spurs cu scorul de 0-2.
Jurnaliștii englezi au notat faptul că Ange Postecoglou a luat astfel decizia de a-l titulariza pe fundașul echipei naționale la ultimul meci al sezonului, cu deja retrogradata Sheffield United.
”Unul dintre cei mai buni jucători împotriva lui Manchester City și unul dintre puținii la care Ange Postecoglou se poate uita cu mândrie. Drăgușin este un titular cert pentru meciul cu Sheffield United”, a scris publicația amintită anterior, despre fundașul român.
Radu Drăguşin are nevoie să joace cât mai multe meciuri înainte de EURO 2024. Naţionala României ia startul pe 17 iunie, împotriva Ucrainei. În Grupa E au mai fost repartizate Belgia şi Slovacia.